EELNÕU

**NARVA LINNAVOLIKOGU**

**OTSUS**

Narva \_\_\_\_­­­­2023 nr \_\_\_\_\_

**Arvamuse andmine Narva liivakarjääri maavara**

**kaevandamise keskkonnaloa taotluse kohta**

1. **ASJAOLUD JA MENETLUSE KÄIK**

Keskkonnaamet teavitas oma 08.08.2022 kirjas nr DM-120529-5, et on võtnud menetlusse Marine Minerals OÜ (registrikood 11349875) esitatud Narva liivakarjääri keskkonnaloa taotluse. Ettevõte taotleb keskkonnaluba Narva liivakarjääri mäeeraldisel täiteliiva kaevandamiseks.

Mäeeraldise ja selle teenindusmaa pindala on 3,17 ha. Karjääri rajamise eesmärk on varustadaEestimaa idapoolses regioonis Narva ja Narva-Jõesuu linnade ehitustegevust vajaliku täitematerjaliga. Praegu transporditakse ehitustegevuse arendamiseks vajalikku ehitusliiva Pannjärve liivakarjäärist, mis jääb Narvas linnast ca 55 km kaugusele, mõnevõrra madalama kvaliteediga täiteliiva on transporditud 25 km kaugusele jäävast Kirikuküla liivakarjäärist. Taotletav Narva liivakarjääri mäeeraldis asub Ida-Viru maakonnas Narva linnas riigile kuuluval katastriüksusel Narva metskond 82 (katastritunnus 51101:001:0229, sihtotstarve -maatulundusmaa 100%), mille valitseja on Keskkonnaministeerium ja volitatud asutus Riigimetsa Majandamise Keskus. Taotluse kohaselt on Narva liivakarjääriga seotud täiteliiva aktiivse tarbevaru kogus 147 tuh m3, millest kaevandatav on 107 tuh m3. Taotletav keskkonnaloa kehtivusaeg on 7 aastat. Kaevandatud maa korrastatakse terves ulatuses veekoguks.

Narva Linnavolikogu esitas arvamuse 22.09.2022 otsusega nr 53 „Arvamuse andmine Narva metskond 82 liivakarjääri maavara kaevandamise keskkonnaloa taotluse kohta“. Keskkonnamõjude hindamise eelhinnangu puudumise ja piisava informatsiooni puudumise põhjusel ei nõustunud Narva Linnavolikogu keskkonnaloa andmisega Marina Minerals OÜ-le.

Marina Minerals OÜ esitas eksperthinnangu „Keskkonnamõju eelhinnang Narva liivakarjääri maavara kaevandamise keskkonnaloa taotlusele" (koostaja OÜ Inseneribüroo STEIGER (registrikood 11206437). Eksperthinnangus on analüüsitud taotletava tegevusega kaasnevat võimalikku keskkonnamõju ning pakutud välja ka vastavad leevendusmeetmed. 05.12.2022 edastas Keskkonnaamet uuesti Narva liivakarjääri keskkonnaloa täiendatud taotluse kohaliku omavalitsuse arvamuse saamiseks.

Ida-Viru maakonnaplaneeringu 2030+ kohaselt paikneb taotletav Narva liivakarjäär rohevõrgustiku kohaliku tasandi koridoris. Vastavalt planeeringule tuleb maardlate kasutuselevõtul vältida võimalusel alasid, mis asuvad rohelises võrgustikus. Juhul, kui nimetatud aladel on kaevandamine majanduslikult otstarbekas, tuleb kaaluda eelnevalt kaasnevaid mõjusid rohelise võrgustiku komponentidele; rohelise võrgustiku toimimise tagamisega tuleb arvestada kaevandamisloale tingimuste seadmisel, korrastamistingimuste andmisel ja nende alusel korrastamisprojekti koostamisel. Vajadusel tuleb lisada kaevandamisloale tingimused leevendavate meetmete rakendamiseks. Maakonnaplaneeringu järgne rohekoridori laius taotletava Narva liivakarjääri piirkonnas on vähemalt 720 m ning taotletava Narva liivakarjääri maksimaalne laius on kuni 214 m. Seega jääb ka kaevandamise ajal ulukitele liikumiseks vähemalt 506 m laiune ala, millest vähemalt 381 m on maismaa. Vastavalt rohevõrgustiku planeerimisjuhendile kuulub rohevõrgustikku (rohetaristusse) ka veekogusid hõlmav sinivõrgustik, mis mitmekesistab rohevõrgustiku funktsioone. Seetõttu ei lähe taotletavasse Narva liivakarjääri korrastamise käigus veekogu rajamine vastuollu rohevõrgustiku põhimõtetega. Rohevõrgustiku planeerimisjuhendi kohaselt on kaevandamise juhul tegemist ajutise häiringuga, mille järel kaevandatud ala korrastatakse.

Kehtiva Narva linna üldplaneeringu järgi on katastriüksuse maakasutuse juhtotstarve metsamajandusmaa. Taotletavas Narva liivakarjääris planeeritakse maavara ammendada ja ala korrastada seitsme aasta jooksul. Peale kaevandatud maa-ala korrastamist moodustatakse puhkeala, järelikult ei muuda kavandatav tegevus ümbritseva metsaala juhtfunktsiooni.

Vastavalt keskkonnamõju hindamise ja keskkonnajuhtimissüsteemi seaduse § 11 lg 2´2 enne käesoleva seaduse § 6 lõikes 2 nimetatud valdkondade tegevuse ja lõikes 21 viidatud tegevuse keskkonnamõju hindamise vajalikkuse üle otsustamist peab otsustaja küsima seisukohta kõigilt asjaomastelt asutustelt, esitades neile seisukoha võtmiseks eelhinnangu ning keskkonnamõju hindamise algatamise või algatamata jätmise otsuse eelnõu. See tähendab, et Keskkonnaamet peab esitama Narva linnale tutvumiseks keskkonnaloa eelnõu ja keskkonnamõju hindamise algatamise või algatamata jätmise otsuse eelnõu.

Eelhinnangu järeldusena leiti, et kavandatavale tegevusele keskkonnamõju hindamise ning Natura asjakohase hindamise algatamine pole vajalik, kuna planeeritavad tegevused ei oma olulist mõju välisõhu kvaliteedile, maavaradele (maardlad), pinnasele, põhja- ja pinnaveele. Kuigi kavandatava tegevuse ala paikneb Natura 2000 ala (Struuga loodusala) ja hoiuala läheduses (vähemalt 140 m), siis viidi läbi ka Natura eelhindamine. Taotletava tegevuse käigus vett karjäärist ära ei juhita ning Narva jõe veetaset ning -kvaliteeti ei mõjutata. Kavandatava tegevuse rakendamine ei kahjusta Natura 2000 võrgustikku kuuluvaid alasid ja nende kaitse-eesmärke, kultuuripärandit, inimeste tervist, heaolu ega vara.

Hindamaks taotletava tegevusega kaasneva müra ja tahkete osakeste levikut lähimate majapidamisteni viidi läbi vastavad modelleerimised. Negatiivsed mõjud avalduvad vaid karjääri avamise, kaevandamise ja korrastamise ajal ning on ajutised ja lõpevad kavandatava tegevuse lõppemisel pärast ala korrastamist. Modelleerimise tulemustena on selgunud, et kavandataval tegevusel puudub oluline mõju müra ja tahkete osakeste taseme suurenemisele lähimate majapidamiste (aga ka Struuga loodusala) juures. Müra modelleerimise tulemusena selgus, et lähimate majapidamiste (sh Energeetiku aiandusühistu) juures see ei ületa kavandatava tegevuse rakendamisel II kategooria piirväärtuseid.

Eelhinnangus on toodud leevendavad meetmed, millega tuleb kaevandamise planeerimise ja tööde teostamise käigus arvestada.

Samuti tuleb arvestada järgmiste tingimustega:

* tagada karjääri vahetus läheduses Narva - Narva-Jõesuu kergliiklustee teelõigu korrashoid ning leida sobiv lahendus ajutistele probleemidele. Taastada täies mahus juhul, kui teekatte rikkumine on vältimatu;
* korrastada karjäär veekoguga puhkealaks ning luua RMK puhkeala korrastataval alal või lähialal koos vajaliku inventariga (WC, istumiskohad, võimalusel ööbimismajake jm). Puhkealal tuleb rajada supluskoht ja puude istutusalad (eelistatult männid). Kuna puhkeala jääb mugavaks peatuskohaks ja puhkekohaks Narva ja Narva-Jõesuu tee äärde, siis on oluline, et puhkealal on kogu vajalik inventar;
* veekogu moodustamisel tuleb vältida sirgjooni ning moodustada kaldajoont võimalikult looduslikult, mis võimaldab tagada suurema bioloogilise mitmekesisuse nii taime- kui ka loomaliikide poolest. Tagada veekogu nõlvade püsivus;
* tulevasele puhkealale on kohustuslik rajada sissesõidud ja parkla, mis peavad olema kõva (tolmuvaba) kattega või asfalteeritud;
* ühendada olemasolev Narva-Narva-Jõesuu kergliiklustee tulevase puhkealaga samasuguse kergliiklustee lõiguga ja välja ehitada arendaja kulul;
* ehitusprojekt, sealhulgas karjääri teenindava tee rajamine kooskõlastada Narva linnavalitsusega;
* kaasata Narva linn korrastamistingimuste koostamisse ja esitada karjääri korrastamise projekt Narva linnale kooskõlastamiseks;
* liiva väljavedamiseks karjääri territooriumilt kasutada Narva - Narva-Jõesuu ja Riigiküla teid;
* tööde teostamise ajal tuleb järgida Narva linna heakorraeeskirja.

Kõik eelpool mainitud maakorralduslikud ja ehhitustööd tuleb arendajal teostada oma kulul. Marine Minerals OÜ esitas kaks kinnituskirja Narva liivakarjääri korrastamise kohta, mis on registreeritud Narva linnavalitsuse dokumendiregistris kirja nr 12078 all.

Narva Linnavolikogu 26.01.2023 istungi päevakorras oli punkt 7 „Arvamuse andmine Narva liivakarjääri maavara kaevandamise keskkonnaloa taotluse kohta“. Otsuse eelnõu maavara kaevandamisega nõustumise kohta ei leidnud toetust.

Marina Minerals OÜ ja LEADELL Pilv Advokaadibüroo AS (arendaja seaduslik esindaja) taotlesid Narva liivakarjääri küsimuse suunamist uuesti volikogusse seisukoha võtmiseks (kiri on registreeritud dokumendiregistris nr 7574 all). Seoses sellega Narva linnavalitsus palus esitada täiendavaid andmeid ja/või dokumente või kinnitada, et uusi asjaolusid pole tekkinud. Marina Minerals OÜ kinnitas, et olulisi asjaolude muutusi kõnealuse keskkonnaloa taotlusega ei ole. Keskkonnaametit on teavitatud sellest, et küsimus läheb taas arutamisele volikogusse arvamuse andmiseks Narva liivakarjääri maavara kaevandamise keskkonnaloa taotluse kohta.

1. **ÕIGUSLIKUD ALUSED**
	1. Vastavalt kohaliku omavalitsuse korralduse seaduse § 22 lg 2 õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.
	2. Maapõueseaduse § 49 lg 6 kohaselt kaevandamisloa andja saadab kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.
	3. Haldusmenetluse seaduse § 68 lg 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.
2. **OTSUS**
	1. Nõustuda keskkonnaloa andmisega Marine Minerals OÜ-le (registrikood 11349875) maavara kaevandamiseks (Narva liivakarjääri korraldamiseks) aadressil Ida-Viru maakond, Narva linn, Narva metskond 82 (katastritunnus 51101:001:0229), ), arvestades Narva linnavalitsuse poolt esitatud tingimustega.
	2. Tunnistada kehtetuks Narva Linnavolikogu 22.09.2022 otsus nr 53 „Arvamuse andmine Narva metskond 82 liivakarjääri maavara kaevandamise keskkonnaloa taotluse kohta“.
3. **RAKENDUSSÄTTED**
	1. Otsuse peale võib esitada Narva Linnavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.
	2. Käesolev otsus jõustub teatavakstegemisest.
	3. Narva Linnavalitsuse Linnamajandusametil teha otsus teatavaks Keskkonnaametile (info@keskkonnaamet.ee)

Tatjana Stolfat

Linnavolikogu esimees